text:  Mangold je chlapák. Vyrozprával už príbeh drsného Johnnyho Casha, natočil surovú kovbojku s vlakom do Yumy a rozplakal aj tých najtvrdších mužov svojim zakončením Loganovho osudu. Le Mans '66 sa nesie na veľmi podobnej vlne - ide o umelecky čistú rekonštrukciu veľkého motošportového úspechu, v ktorej zohrávajú rovnako dôležitú úlohu rýchle autá ako aj vzťahy medzi postavami. Shelbyho a Milesova bromanca je skvelo prekreslená a v priamej interakcii s pohlavármi Fordu je krásne vidieť ich spoločnú vášeň a srdcervúci zápal pre svet pretekania. Niečo, čo paradoxne ocení ich hlavný súper Enzo Ferrari. Sekvencie pretekov sú natočené prehľadne a veľmi dobre sa na nich pozerá, pričom naznačenie možného ohrozenia jazdcovho života zabezpečuje správnu dávku napätia počas celej stopáže filmu. Herecké výkony všetkých zúčastnených by si zaslúžili osobitne vyzdvihnúť, najviac ale (neprekvapivo) vyčnieva Christian Bale, pre ktorého je to podľa jeho vlastných slov posledná úloha, kvôli ktorej podstúpil radikálnu fyzickú premenu (desať z desiatich doktorov to hodnotí kladne). Už len vďaka nemu sa to oplatí vidieť, svojej roly sa totiž zhostil skutočne fenomenálne. Za mňa je veľkým plusom, že to Mangold nestrihol už po samotných pretekoch, ale uzavrel príbeh vo viacerých rovinách, čo nielen prispieva k vyššej miere uveriteľnosti, ale taktiež pekne uzatvára linku s Milesovou rodinkou. A taktiež to viac pasuje do pomalého tempa celej snímky. Sledovanie som si užil znamenite, to nepopieram, musím sa ale priznať, že Howardov Rush je podľa mňa malinko lepším filmom.
item_title: Le Mans '66
item_directors: James Mangold
item_screenwriters: Jez Butterworth John-Henry Butterworth Jason Keller
item_cast: Matt Damon Christian Bale Jon Bernthal Caitriona Balfe Tracy Letts Josh Lucas Noah Jupe Remo Girone Ray McKinnon JJ Feild Corrado Invernizzi Joe Williamson Ian Harding Christopher Darga Shawn Law Adam Mayfield Sean Carrigan Giles Matthey Rudolf Martin Evan Arnold Darin Cooper Wallace Langham Jonathan LaPaglia Brad Beyer Giovanni Cirfiera Wyatt Nash Ward Horton Tanner Foust Andrew Burlinson Lou Beatty Jr. Marc Forget Arron Shiver Paul Fox Zack Zublena Kirt Kishita Stefania Spampinato Mario Di Donato Jan Munroe Fatimah Hassan Mariah Maison Sergi Cervera Benjamin Rigby Dallas Chandler Marisa Petroro Brea Bee Joss Glennie-Smith Jack McMullen Bruce M. Stockert Lachlan Buchanan